《五丁峡》
清代·汪仲洋

我家上清峰，来从青天上。手扪参井光，四顾神何王。

訇然开剑门，群山绿如浪。十日披烟岚，所至意皆当。

打头横绝崖，忽与行人抗。引领千仞高，不辨峰背向。

卷地生潮声，滔滔水名漾。策马随飞湍，始见峡门壮。

砯崖裂苍玉，一隙露开放。螺旋而蚁穿，怪石相偎傍。

就下稍宽平，江流不肯让。摩空扬巨刃，五丁殊奇创。

想当开凿时，风雷争簸荡。美女颜妖娆，金牛气凄怆。

试问商周前，飞越更何状。

作者简介：汪仲洋，字少海，成都人。嘉庆辛酉举人，官钱塘知县。有《心知堂诗稿》。